Številka: 02402-19/2020/3

Datum: 3. 9. 2020

Poročilo o delu Medresorske delovne skupine za koordinacijo izvrševanja sodb Evropskega sodišča za človekove pravice v letu 2019

Medresorska delovna skupina za koordinacijo izvrševanja sodb Evropskega sodišča za človekove pravice (v nadaljnjem besedilu: MDS ESČP) je bila ustanovljena s Sklepom Vlade Republike Slovenije št. 00405-8/2015/7 z dne 23. 12. 2015, dopolnjenim in spremenjenim s sklepi št. 00405-8/2015/12 z dne 12. 5. 2016, št. 00405-8/2015/13 z dne 12. 5. 2016, št. 02401-23/2018/4 z dne 22. 11. 2018 in nazadnje s sklepom št. 02401-14/2020/5 z dne 2. 7. 2020. Od 2. 7. 2020 MDS ESČP vodi Matic Zupan, državni sekretar na Ministrstvu za pravosodje, člani MDS ESČP pa so poleg predstavnikov Ministrstva za pravosodje še iz Ministrstva za zunanje zadeve, Ministrstva za notranje zadeve, Ministrstva za finance, Ministrstva za delo, družino, socialne zadeve in enake možnosti, Državnega odvetništva, Varuha človekovih pravic in Vrhovnega sodišča Republike Slovenije.

MDS ESČP se v letu 2019 ni sestala, ker ni bilo potrebe po medresorskem usklajevanju pri izvrševanju sodb ESČP, saj je delo na tem področju potekalo učinkovito in zadostno na ravni Projektne skupine za koordinacijo izvrševanja sodb Evropskega sodišča za človekove pravice (v nadaljnjem besedilu:
PS ESČP), ki deluje na Ministrstvu za pravosodje.

Člani MDS ESČP so bili vabljeni na posvet ob obeležitvi 60-letnice Evropskega sodišča za človekove pravice, ki ga je Ministrstvo za pravosodje organiziralo v sodelovanju s Pravno fakulteto Univerze v Ljubljani 16. aprila 2019 (na Pravni fakulteti). Posvet z naslovom »ESČP – varuh človekovih pravic in vladavine prava« je bil dobro obiskan, kot panelisti pa so sodelovali najvišji predstavniki slovenskega pravosodja ter povabljeni iz tujine. Na posvet so bili vabljeni tudi študenti in širša strokovna javnost. Program posveta je bil razdeljen na tri strokovne panele, v okviru katerih se je namen osredotočiti na vlogo ESČP v sistemu varstva človekovih pravic Sveta Evrope in njegovega pomena za spoštovanje vladavine prava, na vprašanje preprečevanja kršitev Evropske konvencije o človekovih pravicah ter v primeru, ko do (obsodilnih) sodb ESČP vseeno pride, na njihovo izvršitev ter nadzor pri tem.

Državni sekretar z Ministrstva za pravosodje je sodeloval na tematski razpravi o obveznosti uvedbe preiskave v primeru kršitev 2. in 3. člena EKČP, ki je potekala v okviru sestanka Odbora ministrskih namestnikov v formaciji človekove pravice (OMN-DH) (Strasbourg, 12. marca 2019).

Ko govorimo o izvrševanju sodb, mislimo predvsem določitev potrebnih individualnih in splošnih ukrepov, ki se navedejo v akcijskih poročilih ali načrtih, ki jih obravnava Oddelek Sveta Evrope za izvrševanje sodb ESČP in nato Odbor ministrov Sveta Evrope na zasedanjih, ki so štirikrat na leto namenjena pregledu izvrševanja sodb. Med individualnimi ukrepi je to plačilo pravičnega zadoščenja[[1]](#footnote-1) (lahko je tudi še kakšen drug individualni ukrep), med splošnimi pa so lahko spremembe zakonodaje, prakse, navodila, izobraževanje, osveščanje; če sodba napotuje na spremembe, ki se še morajo zgoditi, pa tudi drugi ukrepi, kot je na primer gradnja novega zapora.

Evropsko sodišče za človekove pravice je v letu 2019 odločilo s sodbo v petih zadevah, od tega je bilo ugotovljeno v štirih zadevah, da je Slovenija kršila Evropsko konvencijo o človekovih pravicah (zadeve *Aleksič* (zavrnjena pravica do pokojnine, ker pritožnik ni imel slovenskega državljanstva), *Prebil* (sodna razrešitev člana nadzornega sveta v gospodarski družbi), *A.V.* (neizvršitev pravice očeta do stikov z otroki) in *Rola* (odvzem licence stečajnemu upravitelju)); v zadevi *Sh.D. in drugi proti Grčiji, Avstriji, Hrvaški, Madžarski, Severni Makedoniji, Srbiji in Sloveniji* je bila pritožba proti Sloveniji nesprejemljiva glede očitane kršitve 3. in 5. člena (v tej sodbi je bila le Grčija spoznana za kršitev Evropske konvencije o človekovih pravicah (v nadaljnjem besedilu: EKČP) glede pridržanja mladoletnih afganistanskih migrantov v Grčiji). ESČP je v letu 2019 izdalo še 5 sklepov o nedopustnosti pritožbe (*Rau in ostali, Rezar, Naim Kukaj, Marijan Bunc, Zevnik in ostali)*; bila pa je sklenjena tudi ena prijateljska poravnava (zadeva *Niko Miholič*).

Na podlagi akcijskih poročil Slovenije je Odbor ministrov Sveta Evrope v letu 2019 s končno resolucijo zaprl nadzor nad šestimi sodbami ESČP proti Sloveniji: *S.I. skupina (sodbi S.I. in Furman, ki* se nanašata napredolge postopke glede ureditev stikov z otroki), *Cerovšek in Božičnik* (kršitev kazenskega postopka)*, Poropat* (procesne kršitve kazenskega postopka v medsosedskem sporu)*, Mirovni inštitut* (ne dovoljšna obrazložitev odločitve glede zavrnitve ustne obravnave) in *Aleksič* (zavrnjena pravica do pokojnine, ker pritožnik ni imel slovenskega državljanstva)*.*

V letu 2019 so bili v obravnavo na Oddelek Sveta Evrope za izvrševanje sodb ESČP poslani še akcijsko poročilo za zadevo *Kranjc* (prenizko nadomestilo za invalidnost)[[2]](#footnote-2) ter akcijski načrti za zadeve *Benedik* (kršitev pravice do zasebnosti v povezavi s podatki o uporabniku dinamičnega IP naslova), *Vizgirda* (zagotovitev tolmačenja v kazenskem postopku zoper pritožnika -državljana Litve le v ruskem jeziku) in Produkcija Plus storitveno podjetje d. o. o. (zavrnitev ustne obravnave v postopku sodnega varstva zoper odločbo o denarni kazni zaradi oviranja preiskave po ZPOmK-1).

Pri pripravi akcijskih poročil in načrtov je PS ESČP sodelovala z Državnim odvetništvom ter predstavniki nosilnih ministrstev ter sodstvom.

Konec leta 2019 je imela Slovenija neizvršenih še 12 dokončnih sodb ESČP (za primerjavo: konec leta 2015 je imela Slovenija 309 neizvršenih sodb, konec leta 2016 še 49 neizvršenih sodb, v sredini **avgusta 2020 pa ima Slovenija neizvršenih še šest dokončnih sodb ESČP). U**činkovito in hitro izvrševanje sodb ESČP tudi vnaprej ostaja ena izmed prioritet Ministrstva za pravosodje.

Spoštovanje in pomen sodb ESČP je tema, ki je redno obravnavana tudi na usposabljanjih tožilcev in sodnikov, ki jih organizira Center za izobraževanje v pravosodju.

Ministrstvo za pravosodje redno posodablja spletno stran vlade glede izvrševanja sodb ESČP[[3]](#footnote-3), tako s povezavami na aktualna letna poročila Sveta Evrope glede izvrševanja sodb ESČP kot tudi glede tabelarnega pregleda sodb ESČP proti Sloveniji, v katerih je ESČP ugotovilo kršitev EKČP in njihovega izvrševanja. V tabeli so tako objavljene tudi na povezave na vsebine sodb ESČP proti Sloveniji, objavljena akcijska poročila in načrte ter zaključne resolucije Odbora ministrov Sveta Evrope. Na ta način se zagotavlja pregledno informiranje javnosti glede ugotovljenih kršitev Evropske konvencije o človekovih pravicah s strani Slovenije kot tudi glede načrtovanih ali izvedenih ukrepov, da do kršitev ne bi več prihajalo.

1. Plačila pravičnega zadoščenja potekajo preko Državnega odvetništva. [↑](#footnote-ref-1)
2. Zadeva je bila zaključena v l. 2020. [↑](#footnote-ref-2)
3. <https://www.gov.si/teme/izvrsevanje-sodb-evropskega-sodisca-za-clovekove-pravice/>. [↑](#footnote-ref-3)